Sokin hudud
Sokin hudud – rejissyor John Krasinski tomonidan 2018-yilda suratga olingan Amerika post-apokaliptik qoʻrqinchli filmi. Ssenariyni Scott Beck va Bryan Woods oʻzlari oʻylab topgan hikoya asosida yozishgan va Krasinski loyihaga qoʻshilganidan keyin u ham oʻz hissasini qoʻshgan. Syujet kuchli eshitish qobiliyatiga ega boʻlgan oʻzga sayyoralik koʻr mavjudotlar yashaydigan post-apokaliptik dunyoda omon qolish va farzandlari (Millicent Simmonds va Nuh Jupe)ni asrash uchun kurashayotgan ona (Emily Blunt) va ota (Krasinski) atrofida kechadi. Beck va Woods hikoya uchun gʻoyani kollejda oʻqib yurganlarida ishlab chiqdilar va 2016-yil yanvar oyidan ssenariy yozishni boshladilar. Ular Platinum Dunes prodyuserlariga ona roli uchun Blunt mos kelishini aytishadi. 2016-yil iyul oyida Beck va Woods Krasinskiga ota roli uchun film ssenariysini oʻqib chiqishini taklif qilishadi. U Bluntga hikoya toʻgʻrisidagi gʻoyalari haqida gapiradi va filmga oʻzi boshchilik qilishni taklif qiladi. Blunt dastlab bu rolni oʻynashni xohlamadi, lekin keyinchalik Krasinski tomonidan oʻzgartirilgan ssenariyni oʻqib chiqqandan soʻng oʻzini hikoya bilan bogʻliq his qilib, ona rolini oʻynashga roziligini bayon qiladi. Ikkisi film uchun gʻoyalar ustida ishlashda hamkorlik qilishdi. Krasinski 2017-yil mart oyida rejissyor, ssenariy hammuallifi va Blunt bilan birga asosiy rol qahramoni sifatida eʼlon qilindi. Suratga olish ishlari 2017-yilning may oyidan noyabrigacha Nyu-Yorkning yuqori qismida amalga oshirildi. „Sokin hudud“ filmining premyerasi 2018-yil 9-martda South by Southwestda boʻlib oʻtdi va Paramount Pictures tomonidan 2018-yil 6-aprelda Amerika Qoʻshma Shtatlarida namoyish etildi. 340 million dollardan ortiq daromad keltirgan ushbu film butun dunyo boʻylab, millionlab tomoshabinlar va tanqidchilar olqishiga sazovor boʻldi. Film National Board of Review va American Film Institute tomonidan 2018-yilning eng yaxshi oʻnta filmidan biri sifatida tanlandi. U „Eng yaxshi original baho“ uchun Oltin globus mukofotiga, „Eng yaxshi ovoz tahriri“ uchun Akademiya mukofotiga, „Eng yaxshi original ssenariy“ uchun Amerika yozuvchilar gildiyasi mukofotiga nomzod boʻlgan. Blunt „Eng yaxshi ikkinchi darajali aktrisa ijrosi“ uchun Ekran aktyorlari gildiyasi mukofotiga loyiq topilgan. Mazkur filmning „Sokin hudud 2“ nomli mantiqiy davomi 2021-yilda chiqdi. Bu „Sokin hudud“ franshizasidagi ikkinchi film hisoblanadi.